Diari Oficial de la Generalitat Valenciana


Sumari del DOGV 3309, del 17-08-1998 (1998/6735)

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni entre la Conselleria de Benestar Social de la Generalitat Valenciana i l'ens públic de Radiotelevisió Espanyola, per a la promoció i la difusió d'activitats esportives.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3309

Data del DOGV
:   17-08-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/6735


Data del document
:   20-07-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni entre la Conselleria de Benestar Social de la Generalitat Valenciana i l'ens públic de Radiotelevisió Espanyola, per a la promoció i la difusió d'activitats esportives. [1998/X6735]
  
Subscrit, després de la tramitació prèvia reglamentària, entre la Conselleria de Benestar Social de la Generalitat Valenciana i l'ens públic de Radiotelevisió Espanyola, l'1 d'agost de 1997, un Conveni per a la promoció i la difusió d'activitats esportives, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0544/98, i que figura com a annex d'aquesta resolució.
  
València, 20 de juliol de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni entre la Conselleria de Benestar Social de la Generalitat Valenciana i l'ens públic de Radiotelevisió Espanyola, per a la promoció i la difusió d'activitats esportives.
  
València, 1 d'agost de 1997
  
Reunits
  
D'una banda, la Conselleria de Benestar Social de la Generalitat Valenciana, amb el CIF E-1511269G, representada en aquest acte per la seua consellera, Marcela Miró Pérez, facultada per a la subscripció d'aquest conveni en virtut de l'acord adoptat pel Govern Valencià en la reunió mantinguda el dia 30 de juliol de 1997 i,
  
D'altra banda, l'ens públic RTVE, amb CIF K-2632379-J, representant en aquest acte pel senyor Cándido Serafín Pérez Serrano, en qualitat de director gerent del grup RTVE, d'acord amb les atribucions atribuïdes per l'article 50 de la disposició 6/1993, de 15 de desembre de la Direcció General de la Radiotelevisió Espanyola.
  
Les dues parts reconeixen recíprocament la capacitat legal necessària per a firmar aquest conveni i
  
Manifesten
  
Que, d'acord amb el caràcter de servei públic que marca les seues activitats, RTVE vol col·laborar amb la Conselleria de Benestar Social per a aconseguir la més àmplia difusió d'aquelles manifestacions esportives (especialment autòctones), que tinguen lloc a la Comunitat Valenciana durant la vigència temporal d'aquest acord.
  
Aquest interés coincideix amb la intenció de la Conselleria de Benestar Social de potenciar aquestes manifestacions esportives, i estén la seua pràctica i el coneixement entre tots els habitants de la Comunitat Valenciana com a camí més lògic per a assegurar la implantació més extensa i la continuïtat.
  
Que davant d'aquesta coincidència d'objectius, les dues parts acorden formalitzar aquest conveni per a promoure i difondre aquestes activitats esportives, el qual es regirà per les següents
  
Clàusules
  
Primera
  
L'ens públic RTVE, procedirà a través de TVE, SA, a l'enregistrament audiovisual i a la comunicació pública (emissió) en televisió (d'acord amb les condicions que s'estableixen en aquest acord) d'aquells esdeveniments esportius que s'establisquen de mutu acord.
  
Aquestes emissions es realitzaran tractant de respectar la integritat i els elements definitoris més rellevants d'aquestes manifestacions esportives, sense perjudici dels condicionants impostos per la pròpia naturalesa del mitjà televisiu.
  
Segona
  
RTVE, a través de TVE, SA, es compromet a efectuar la comunicació pública a través de les seues emissions per a la Comunitat Autònoma Valenciana d'un total de vint-i-cinc esdeveniments esportius durant l'any 1997, la vesprada dels dissabtes, entre les 18 i les 20 hores.
  
Aquestes condicions inicials d'emissió podran ser modificades d'acord amb les necessitats de programació, la qual cosa seria oportunament comunicada a la Conselleria. En qualsevol cas, si té lloc qualsevol modificació, s'establiran unes noves condicions d'emissió de contingut equiparable a les inicials.
  
S'inclouran avançaments d'aquestes emissions en els blocs promocionals que TVE, SA, realitze de les seues emissions a la Comunitat Autònoma Valenciana, així com en els espais esportius que s'emeten al llarg de la setmana.
  
Tercera
  
En la mesura que resulte possible d'acord amb les seues disponibilitats de recursos humans i tècnics, RTVE a través de TVE, SA, es compromet a donar un tractament especial de caràcter informatiu als esports en què participen destacats clubs valencians, o esportistes individuals d'aquesta comunitat, així com en les activitats de promoció fomentades des d'aquesta Direcció General de l'Esport.
  
Quarta
  
1. La Conselleria de Benestar Social abonarà a RTVE, com a contribució a les despeses que suposen la producció i difusió d'aquestes emissions, la quantitat de 14.588.299 PTA (vint-i-cinc milions de pessetes), IVA inclòs, que es faran efectius amb càrrec a la línia de subvenció 405/00/97 del Programa 457.10 dels Pressupostos de la Generalitat Valenciana per a 1997.
  
RTVE ingressarà aquest import d'acord amb el procediment establit en la clàusula setena. A l'efecte de la seua distribució interna en el grup RTVE, aquesta quantitat s'aplicarà en primer lloc per a compensar les despeses específiques que TVE, SA, haja d'assumir per a la producció d'aquestes retransmissions. El romanent serà considerat com a retribució per les prestacions de caràcter publicitari que RTVE efectuarà en les retransmissions ací detallades.
  
2. Si per raons alienes a RTVE no s'arribaren a retransmetre algun o alguns dels esdeveniments esportius acordats i ja s'han planificat i desplaçat els mitjans tècnics i humans adequats per part de TVE, SA, la Conselleria de Benestar Social no podrà exigir la seua substitució per un altre alternatiu.
  
Cinquena
  
RTVE farà constar en cadascuna de les retransmissions derivades d'aquest conveni que realitze el patrocini de la Conselleria de Benestar Social de la Generalitat Valenciana, mitjançant la inserció d'una careta a l'inici i una altra a la finalització de la retransmissió. Aquestes caretes tindran una durada mínima de sis segons cadascuna.
  
Sisena
  
En totes les retransmissions a què es refereix l'estipulació segona d'aquest conveni, i sense perjudici d'allò que s'ha establit en l'estipulació cinquena, RTVE posarà a disposició de la Conselleria de Benestar Social, per al seu propi ús o per a la seua cessió a tercers -d'acord amb allò que s'ha detallat en el següent paràgraf- un màxim de sis sobreimpressions publicitàries, de sis segons de durada cadascuna d'elles, així com un màxim de quaranta segons publicitaris, vint a l'entrada i vint a l'eixida, en cadascuna d'aquestes retransmissions.
  
Aquestes prestacions publicitàries hauran de tenir com a objecte activitats institucionals de la Conselleria, de la Generalitat Valenciana o de qualsevol dels organismes que en depenguen.
  
Les condicions concretes d'emissió d'aquestes prestacions publicitàries seran consensuades amb la Direcció Comercial de RTVE, i en qualsevol cas hauran d'ajustar-se a la legislació vigent i a les normes que regulen l'admissió de publicitat en l'ens públic.
  
Setena
  
La contribució econòmica de la Conselleria a què es refereix la clàusula quarta es percebrà periòdicament, després de la justificació prèvia dels esdeveniments transmesos, a raó d'un milió de pessetes per cada esdeveniment.
  
RTVE justificarà la retransmissió dels mitjançant:
  
1) Certificació estesa per persona legalment competent acreditativa de la retransmissió de l'esdeveniment.
  
2) Acreditació de les despeses de producció de cada retransmissió, mitjançant factura, nòmina o certificació de la despesa produïda.
  
Vuitena
  
Les entitats esportives participants en els esdeveniments esportius objecte d'aquest conveni disposaran lliurement dels mitjans de publicitat estàtica, així com de la publicitat dels equipatges esportius, sempre d'acord amb les condicions que establisca la Direcció Comercial de RTVE.
  
Novena
  
La Conselleria de Benestar Social de la Generalitat Valenciana, a través de la Direcció General de l'Esport, haurà d'obtenir en qualsevol cas i posar a disposició de RTVE, o en qui aquesta delegue, abans de cada emissió, els permisos i les autoritzacions necessaris per a l'enregistrament i la retransmissió dels esdeveniments esportius objecte d'aquest conveni, i demanar l'autorització expressa dels clubs o les federacions esportives afectades.
  
Si no es disposa d'aquestes autoritzacions s'aplicarà allò que s'ha disposat en la clàusula quarta, punt 2, i, en conseqüència, RTVE no estarà obligada a emetre el citat esdeveniment.
  
La Conselleria de Benestar Social respondrà davant de RTVE de qualsevol tipus de reclamació judicial o extrajudicial que puga presentar-se amb motiu de la cessió o l'exercici per part de RTVE, a través de TVE, SA, dels drets que se li transmeten en aquest acord.
  
Deu
  
La Conselleria de Benestar Social de la Generalitat Valenciana, a través de la Direcció General de l'Esport, haurà de garantir a RTVE, a través de TVE, SA, el desenvolupament de les seues prestacions al lloc de les retransmissions de la manera més adequada possible, i li facilitarà l'accés al seu personal i als mitjans tècnics sense cap impediment. Al mateix temps, facilitarà a través dels organitzadors de l'esdeveniment les posicions dels comentaristes i la col·locació de les càmeres als llocs més favorables, evitarà perjudicar la visió dels espectadors i observarà les disposicions al respecte.
  
Per la seua experiència acumulada, RTVE, a través de TVE, SA, i del seu personal tècnic, col·laborarà amb la Conselleria en la resolució de qualsevol qüestió relativa a problemes tècnics derivats de les prestacions de contingut tècnic que han de dur-se a cap en retransmissions d'aquest tipus.
  
Onze
  
1. La Conselleria de Benestar Social de la Generalitat Valenciana declara que té la titularitat, o bé està en disposició d'obtenir-la, dels drets d'explotació televisiva dels esdeveniments esportius objecte d'aquest conveni, en condicions adequades per a habilitar les prestacions assumides per RTVE.
  
2. Per cessió de la Conselleria de Benestar Social de la Generalitat Valenciana, RTVE a través de TVE, SA, tindrà en exclusiva, per a tot el món i durant el màxim temps possible que permeta la llei, per a la seua explotació a través de qualsevol mitjà d'emissió, amb facultat de cessió a tercers, els drets d'explotació televisiva dels esdeveniments esportius objecte d'aquest conveni, i està facultada per a fer ús de les imatges obtingudes en informacions i programes de tipus esportiu o de qualsevol altre contingut, així com per a conservar-les, totalment o parcialment, als seus fons documentals.
  
Dotze
  
Es constitueix una Comissió de Coordinació i Seguiment d'aquest conveni, integrada pels següents càrrecs:
  
- El director general de l'Esport
  
- El director del Centre de Producció de TVE, SA a València
  
- El cap de Programes Esportius de TVE, SA a València
  
- El cap del Servei de Promoció i Formació Esportiva de la Direcció General de l'Esport
  
La Comissió de Coordinació i Seguiment d'aquest conveni establirà, mitjançant un acord i a proposta de la Direcció General de l'Esport, les retransmissions esportives que s'han de realitzar.
  
Tretze
  
Aquest conveni tindrà vigència durant l'any 1997. Podrà ser prorrogat per períodes anuals després de l'acord previ de les dues parts, mitjançant la subscripció de les corresponents addendes que seran firmades per la consellera de Benestar Social i el responsable de RTVE. Les pròrrogues estaran condicionades a l'existència de crèdit adequat i suficient en els Pressupostos de la Generalitat Valenciana de l'exercici econòmic corresponent.
  
Catorze
  
Si durant la vigència del conveni no s'executen les prestacions que s'hi preveuen, el Govern Valencià podrà procedir a la seua rescissió.
  
I com a prova de conformitat, les dues parts firmen aquest conveni per quadruplicat i a un únic efecte, al lloc i en data assenyalats en l'encapçalament.
  
Per la Conselleria de Benestar Social: Marcela Miró Pérez.
  
Per RTVE: Cándido Serafín Serrano.